Jurist: Frp ville gjøre det ulovlig å gi naboen en kopp med sukker
– Så sant man ikke kjenner personen så vil det bli ulovlig å gi naboen en kopp med sukker, sier stipendiat Erik Eldjarn ved Det juridiske fakultet ved Universitetet i Tromsø til VG. Se den oppsiktsvekkende listen over hva som ville blitt ulovlig litt lenger ned i saken! VG har kikket nærmere på ordlyden i lovforslaget til Frps tiggeforbud, og testet det opp mot en rekke hverdagslige hendelser. Ville det blitt ulovlig å gi en tier til bussen? Kunne man tatt med en tigger hjem på middag? Ville man kunne lånt bort feriehuset i Spania til en familie som ikke hadde råd til sydentur? Svarene vil kanskje overraske deg. – Kunne man gitt noen en tier til bussen, om de manglet penger til billett? – Det blir et spørsmål om hva de legger i det å tigge, men om en person spør om penger så kan det fort bli ulovlig, sier Eldjarn. VG tok også kontakt med advokat Harald Stabell og presenterte ham for en rekke mulige hendelser.– Om lovforslaget hadde gått igjennom, ville det blitt ulovlig å tilby en familie som for eksempel etterlyser feriehjelp over sosiale medier på grunn av dårlig råd, å låne ut ens eget feriehus i Spania? – Ja, sier Stabell. Han er klar på at handlinger som å gi mat og penger til tiggere, å tilby en tigger middag hjemme hos en selv, å gi en ukjent person en tier til bussen samt låne bort penger til en tigger, ville blitt straffbart. Usikkerheten knytter seg derimot til gatemusikantene og de levende statuene. – De går nok klar fordi de yter en viss tjeneste til giver i form av musikk og utkledning, sier advokaten. Eldjarn er også usikker. – Jeg vil umiddelbart tenke at man har gitt penger på grunn av det kunstneriske uttrykket, og at det derfor ikke er tigging. Men samtidig er det mange former for kunst, hvordan vil man for eksempel definere en tigger som spiller blokkfløyte for eksempel? Det vil være vanskelig å avgjøre hvor grensen går. Er det å male seg i ansiktet det samme som å male hele kroppen? Hva er da en levende statue?Men noe ønsket derimot ikke Frp å rokke ved. Å gå julebukk eller "Trick og Treat" på Halloween skulle fremdeles være lov, samtidig som skolekorps, veldedighetsorganisasjoner og idrettslag stadig ville hatt muligheten til å samle inn penger.- Gi en ukjent person en tier til bussen (på busstoppet) når personen ber om det? Ja, ifølge Eldjarn og Stabell. - Gi penger til gatemusikanter og såkalte «levende statuer»? Usikkert, ifølge Eldjarn. Nei, ifølge Stabell. - Tilby en familie som ikke har råd til ferie å bruke ens eget feriehus i Spania en uke når de ber om det? - Ja, ifølge Eldjarn og Stabell. - Gi mat til en tigger? Ja, ifølge Eldjarn og Stabell. - Tilby tiggeren å bli med hjem på middag? Ja, ifølge Stabell. Usikkert, ifølge Eldjarn. - Låne bort penger til en tigger? Nei, ifølge Eldjarn. Ja, ifølge Stabell. - Gi penger til en tigger? Ja, ifølge Eldjarn og Stabell. - Spørre naboen (som du ikke kjenner) om en kopp sukker? - Ja, ifølge Eldjarn. Nei, ifølge Stabell (fordi personen ikke er tilfeldig nok). - Gå julebukk eller "trick og treat" på Halloween? Nei, ifølge Eldjarn og Stabell. - Be om penger via innsamlingsaksjoner? - Nei ifølge Eldjarn og Stabell. Men kunne man tatt med en tigger hjem på middag, i og med at Frp ønsket å forby at man kunne gi mat på gaten? – På den ene siden så er det ikke noe som skiller dette fra å gi mat på gaten. Om personen ikke ber om det er det per definisjon ikke tigging. Men man kan dra det enda lenger og stille spørsmål om eldre som søker selskap på julaften. Ville dette vært forbudt? Selv om det handler om omsorg så bli personen likevel servert mat hjemme hos noen man i utgangspunktet ikke kjenner, sier Eldjarn.Det ble foreslått to alternative utforminger av et forbud mot tigging. Det første er utformet etter mønster av politiloven § 14 nr. 8; tigger på offentlig sted eller fra hus til hus. Det andre alternativet; ber tilfeldige personer om penger eller andre midler på offentlig eller privat sted, går noe lenger. Det er ikke et vilkår at gjerningspersonen uttrykkelig ber tilfeldige personer om penger eller andre midler. Vilkåret «ber» retter seg mot både det å be uttrykkelig og det å be på andre måter, som for eksempel å rette en hånd eller en pengebeholder, som for eksempel en kopp, boks eller hatt mot en person, sitte eller stå stille med en pengebeholder eller sitte, stå eller gå med et skriv hvor innholdet går ut på å be tilfeldige personer om penger eller andre midler. Opplagte omgåelsestilfeller vil også rammes av bestemmelsen. Uttrykket «tilfeldige personer» er benyttet for å avgrense mot utveksling av penger i forhold der det fra før er en relasjon mellom partene, eksempelvis ved at de er i slekt eller bekjente. Med «andre midler» siktes det til mat, klær, transportbillett og lignende. Med «privat sted» tas det sikte på fysisk oppmøte på private eiendommer, herunder boliger, hus, hytter, tomter, hage og private veier og lignende for å tigge. Annet ledd avgrenser mot innsamling til veldedige eller allmennyttige formål, og mot virksomhet som er tillatt i lov eller i medhold av lov. Dette gjelder for eksempel innsamlingsaksjoner i regi av veldedighetsorganisasjoner, interesseorganisasjoner, skoler, barnehager, skolekorps, kor, idrettslag og lignende. Forbudet gjelder heller ikke innsamling av nytelsesvarer i forbindelse med julehøytid, Halloween og lignende.
Om Frps forslag om tiggeforbud ikke hadde blitt trukket ville det rammet langt flere enn de som tigger i gatene, ifølge jurister.